b"\n_START_ARTICLE_\nPetras Armonas\n_START_PARAGRAPH_\nPetras Armonas (1907 m. sausio 13 d. Manik\xc5\xabnuose, Salo\xc4\x8di\xc5\xb3 vals\xc4\x8dius, Bir\xc5\xbe\xc5\xb3 apskritis \xe2\x80\x93 1997 m. rugs\xc4\x97jo 21 d. St. Petersburge, FL \xe2\x80\x93 JAV) \xe2\x80\x93 violon\xc4\x8delininkas, pedagogas, dirigentas, vargonininkas.\n_START_SECTION_\nBiografija\n_START_PARAGRAPH_\nMok\xc4\x97si Bir\xc5\xbe\xc5\xb3 gimnazijoje, Panev\xc4\x97\xc5\xbeio mokytoj\xc5\xb3 seminarijoje, o Klaip\xc4\x97dos muzikos mokykloje-konservatorijoje studijavo violon\xc4\x8del\xc4\x99 (d\xc4\x97st. J. Fesemayeris), pedagogik\xc4\x85 ir kitas disciplinas. 1930 m. baig\xc4\x99s studijas, dvejus metus violon\xc4\x8dele grie\xc5\xbe\xc4\x97 Kauno Valstyb\xc4\x97s teatro simfoniniame orkestre. Nema\xc5\xbe\xc4\x85 muzikinio darbo bar\xc4\x85 i\xc5\xa1var\xc4\x97 \xc5\xa0iauliuose. D\xc4\x97st\xc4\x97 muzik\xc4\x85 valstybin\xc4\x97je berniuk\xc5\xb3 gimnazijoje, vadovavo \xc5\xa0auli\xc5\xb3 chorui, buvo kariuomen\xc4\x97s pulko pu\xc4\x8diam\xc5\xb3j\xc5\xb3 orkestro kapelmeisteris, sub\xc5\xabr\xc4\x97 skaut\xc5\xb3 vokalin\xc4\xaf oktet\xc4\x85._NEWLINE_Nuo 1939 m. i\xc5\xa1 Klaip\xc4\x97dos \xc4\xaf \xc5\xa0iaulius atkeltoje muzikos mokykloje d\xc4\x97st\xc4\x97 violon\xc4\x8del\xc4\x99 ir kontrabos\xc4\x85, buvo jos inspektorius. 1942\xe2\x80\x931944 m. \xc5\xa0iauli\xc5\xb3 teatro orkestro ir choro dirigentas. Pastat\xc4\x97 ir dirigavo tris operetes, su pianistu S. Vaini\xc5\xabnu ir smuikininku J. Jag\xc4\x97la, solistais S. Dievaityte ir Jonu Byra Lietuvos miestuose ir miesteliuose sureng\xc4\x97 apie 50 kamerin\xc4\x97s muzikos koncert\xc5\xb3._NEWLINE_1944 m. pasitrauk\xc4\x99s \xc4\xaf Vakarus, i\xc5\xa1 prad\xc5\xbei\xc5\xb3 gyveno Austrijoje, o paskui Vokietijoje. Vadovavo Ravensburgo lietuvi\xc5\xb3 tremtini\xc5\xb3 chorui, vargonininkavo Gollingo ba\xc5\xbeny\xc4\x8dioje, buvo Salzburgo Mozarteumo simfoninio orkestro violon\xc4\x8delininkas \xe2\x80\x93 koncertmeisteris. Apsigyven\xc4\x99s Kemptene (Bavarija), mokytojavo gimnazijoje, grie\xc5\xbe\xc4\x97 Lautenbeckerio stygini\xc5\xb3 kvartete, 1947\xe2\x80\x931949 m. Miuncheno simfoniniame orkestre. Dirigavimo ir violon\xc4\x8del\xc4\x97s meno mok\xc4\x97si G.F.H\xc3\xa4ndelio konservatorijoje._NEWLINE_1949 m. ruden\xc4\xaf atvyk\xc4\x99s \xc4\xaf JAV, apsigyveno Rochesteryje, NY, kur vargonininkavo ir vadovavo chorui \xc5\xa0v. Jurgio lietuvi\xc5\xb3 parapijoje. Reng\xc4\x97 religin\xc4\x97s ir pasaulietin\xc4\x97s muzikos koncertus, kaip violon\xc4\x8delininkas koncertavo su pianiste Raimonda Apeikyte, grie\xc5\xbe\xc4\x97 Rochesterio simfoniniame orkestre, va\xc5\xbein\xc4\x97jo \xc4\xaf Los Angeles ir vadovavo vyr\xc5\xb3 bei moter\xc5\xb3 vokaliniams ansambliams. 1959 m. persik\xc4\x97l\xc4\x99s \xc4\xaf Santa Barbar\xc4\x85, CA, grie\xc5\xbe\xc4\x97 simfoniniame orkestre, buvo koncertmeisterio asistentas, v\xc4\x97liau koncertmeisteris, vadovavo \xc5\xa0v. Cecilijos parapijos 50 dalyvi\xc5\xb3 chorui, su kuriuo dalyvavo tautiniuose renginiuose._NEWLINE_Nuo 1964 m. \xc5\xa0v. Kry\xc5\xbeiaus lietuvi\xc5\xb3 parapijos vargonininkas ir \xe2\x80\x9eDainavos\xe2\x80\x9c ansamblio meno vadovas bei dirigentas \xc4\x8cikagoje. Kolektyvas, \xc4\xaf kur\xc4\xaf susitelkdavo apie 100 \xc5\xbemoni\xc5\xb3, sureng\xc4\x97 125 koncertus, dalyvavo JAV ir Kanados lietuvi\xc5\xb3 dain\xc5\xb3 \xc5\xa1vent\xc4\x97se ir kituose kult\xc5\xabriniuose renginiuose, organizavo jungtinius lietuvi\xc5\xb3 chor\xc5\xb3 koncertus. P. Armonas ansambl\xc4\xaf i\xc5\xa1mok\xc4\x97 sud\xc4\x97ting\xc5\xb3 religini\xc5\xb3 ir pasaulietini\xc5\xb3 k\xc5\xabrini\xc5\xb3. 1966 m. sausio 15 d. \xe2\x80\x9eDainavos\xe2\x80\x9c 20-me\xc4\x8dio min\xc4\x97jimo proga pastat\xc4\x97 G. Veli\xc4\x8dkos muzikin\xc4\x99 pjes\xc4\x99 \xe2\x80\x9eNemunas \xc5\xbeydi\xe2\x80\x9c (dalyvavo simfoninis orkestras). Veikalas buvo parodytas Niujorke, Klyvlende ir Detroite._NEWLINE_1966 m. rugs\xc4\x97jo 4 d. \xc5\xa0iluvos Marijos koply\xc4\x8dios pa\xc5\xa1ventinimo i\xc5\xa1kilm\xc4\x97se Va\xc5\xa1ingtono Nekalto Prasid\xc4\x97jimo katedroje dirigavo Juozo Naujalio mi\xc5\xa1ias \xe2\x80\x9eIn honorem Sacrorum Vulnerum Christi\xe2\x80\x9c \xe2\x80\x93 atliko \xe2\x80\x9eDainavos\xe2\x80\x9c ir Lietuvos Vy\xc4\x8di\xc5\xb3 chorai. 1968 m. vasario 18 d. dirigavo \xe2\x80\x9eDainavos\xe2\x80\x9c ansambliui, solistams ir simfoniniam orkestrui, pirm\xc4\x85 kart\xc4\x85 atliekant Juliaus Gaidelio kantat\xc4\x85 \xe2\x80\x9eKovotojai\xe2\x80\x9c Lietuvos Nepriklausomyb\xc4\x97s 50-me\xc4\x8dio garbei Civic operos r\xc5\xabmuose. 1971 m. kovo 15 d. \xc5\xa0v. Kry\xc5\xbeiaus ba\xc5\xbeny\xc4\x8dioje kolektyvo 25-me\xc4\x8dio proga \xe2\x80\x9eDainava\xe2\x80\x9c su solistais ir orkestru pastat\xc4\x97 Broniaus Budri\xc5\xabno operet\xc4\x99 \xe2\x80\x9eSidabrin\xc4\x97 diena\xe2\x80\x9c._NEWLINE_P. Armonas grie\xc5\xbe\xc4\x97 \xc4\x8cikagos Pietvakari\xc5\xb3 priemies\xc4\x8di\xc5\xb3 simfoniniuose orkestruose ir \xc4\x8cikagos lietuvi\xc5\xb3 trio, sub\xc5\xabr\xc4\x97 stygini\xc5\xb3 kvartet\xc4\x85 (pirmas koncertas 1965 m. gegu\xc5\xbe\xc4\x97s 9 d.). Vadovavo \xc4\x8cikagos Brighton Parko lituanistin\xc4\x97s mokyklos vaik\xc5\xb3 chorui, K. Donelai\xc4\x8dio auk\xc5\xa1tesniosios ir \xc5\xbeemesniosios lituanistin\xc4\x97s mokyklos jungtiniam vaik\xc5\xb3 chorui (85 dalyviai), kur\xc4\xaf pareng\xc4\x97 1966 m. 3-ajai JAV ir Kanados lietuvi\xc5\xb3 dain\xc5\xb3 \xc5\xa1ventei \xc4\x8cikagoje._NEWLINE_1976 m. persik\xc4\x97l\xc4\x99s \xc4\xaf St. Petersburg\xc4\x85, beveik a\xc5\xa1tuonerius metus vadovavo amerikie\xc4\x8di\xc5\xb3 kameriniam ansambliui Bay Area Chamber String Orchestra, suorganizavo Floridos lietuvi\xc5\xb3 klubo mi\xc5\xa1r\xc5\xb3j\xc4\xaf chor\xc4\x85 (20 moter\xc5\xb3 ir 15 vyr\xc5\xb3), kuriam koncert\xc5\xb3 metu talkindavo ir min\xc4\x97tas kamerinis ansamblis. Chor\xc4\x85 pareng\xc4\x97 1978 m. 5-ajai JAV ir Kanados lietuvi\xc5\xb3 dain\xc5\xb3 \xc5\xa1ventei Toronte, dalyvavo tarptautiniame festivalyje \xe2\x80\x9eFolks Fair\xe2\x80\x9c ir kituose kult\xc5\xabriniuose renginiuose. Vis\xc4\x85 de\xc5\xa1imtmet\xc4\xaf sekmadieniais vargonavo \xc5\xa0v. Kazimiero misijos Mi\xc5\xa1iose ba\xc5\xbeny\xc4\x8dioje Gulfporte. Did\xc5\xbei\xc5\xb3j\xc5\xb3 religini\xc5\xb3 ir tautini\xc5\xb3 \xc5\xa1ven\xc4\x8di\xc5\xb3 progomis ba\xc5\xbeny\xc4\x8dioje giedojo jo vadovaujamas Lietuvi\xc5\xb3 klubo choras, taip pat per Vasario 16-\xc4\x85j\xc4\x85 choras giedojo ir \xc5\xa0v. Jono ba\xc5\xbeny\xc4\x8dioje St. Pete Beache.\n_START_SECTION_\nVisuomenin\xc4\x97 veikla\n_START_PARAGRAPH_\n1966, 1971 ir 1991 m. JAV ir Kanados lietuvi\xc5\xb3 dain\xc5\xb3 \xc5\xa1ven\xc4\x8di\xc5\xb3 dirigentas, 1971 m. 4-osios dain\xc5\xb3 \xc5\xa1vent\xc4\x97s organizacinio komiteto vicepirmininkas, repertuarin\xc4\x97s ir muzikos komisijos pirmininkas. Suk\xc5\xabr\xc4\x97 apie 80 giesmi\xc5\xb3, kelet\xc4\x85 mi\xc5\xa1i\xc5\xb3 ir nema\xc5\xbea dain\xc5\xb3. 1997 m. sausio 12 d. \xe2\x80\x93 1997 m. sausio 13 d. St. Petersburgo lietuvi\xc5\xb3 klube gra\xc5\xbeiais renginiais pamin\xc4\x97tas P. Armono gimimo 90-metis. 1990 m. apdovanotas JAV LB Kult\xc5\xabros tarybos premija.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas._NEWLINE_Danut\xc4\x97 Petrauskait\xc4\x97. Petras Armonas muzikini\xc5\xb3 kult\xc5\xabr\xc5\xb3 kry\xc5\xbekel\xc4\x97se.' Klaip\xc4\x97da:  Klaip\xc4\x97dos universiteto leidykla, 2005. 168 p."